Referat o kandidatima za radno mesto asistenta (sa doktoratom) na Odeljenju za sociologiju (uža oblast: sociologija)

Na konkurs za radno mesto ASISTENTA za užu naučnu oblast sociologija, raspisan 15.07.2020. godine, javila su se dvojica kandidata: dr Stefan Janković i Vladimir Tomić. Obojica su podneli dokumente o školovanju, biografije, a Janković i bibliografiju objavljenih radova.

Vladimir Tomić, rođen 1992. godine, završio je osnovne i master akademske studije sociologije u Nišu i upisao doktorske studije. Nema objavljenih radova niti bilo kakvih aktivnosti vezanih za naučni rad.

Dr Stefan Janković je rođen u Beogradu 1987. godine, gde je završio osnovnu školu i Zemunsku gimnaziju. Osnovne akademske studije sociologije na Filozofskom fakultetu Univerziteta u Beogradu upisao je školske 2006/2007. godine i diplomirao 2009/2010. godine, sa prosečnom ocenom 9,31. Master akademske studije sociologije završio je školske 2012/2013. sa prosečnom ocenom 10,00. Za master rad *Kulturna proizvodnja i urbani prostori: primer sociogeneze njujorških grafita*, dobio je „Nagradu dr Zoran Đinđić za najbolji diplomski, master ili magistarski rad u filozofskim i sociološkim naukama u Srbiji“ za 2013. godinu. Doktorske studije na Odeljenju za sociologiju upisao je školske 2013/14. godine, ispite položio sa prosečnom ocenom 10,00, a doktorsku disertaciju pod nazivom *Društveni prostori i društvene prakse: studija svakodnevnih praksi kroz prostore stanovanja u Zemunu*, odbranio je 10. decembra 2019. godine na Filozofskom fakultetu u Beogradu.

Janković je od 2015. godine zaposlen kao istraživač saradnik na Institutu za sociološka istraživanja, a 2020. godine stekao je zvanje naučnog saradnika. Od početka rada do 2020. godine bio je angažovan na istraživačkom projektu „Izazovi nove društvene integracije u Srbiji: koncepti i akteri“ (179035), koji je finansiralo Ministarstvo prosvete, nauke i tehnološkog razvoja Republike Srbije. U okviru ovog makroprojekta sarađivao je na nekoliko potprojekata i na više istraživačkih zadataka: *Istraživanje političke elite u Srbiji* (2015); *Karakteristike teritorijalnog kapitala u Srbiji: strukturni i delatni potencijal lokalnog razvoja* (2015); *Kultura rađanja: reproduktivne startegije žena u Srbiji danas* (2017); *Istraživanje o svakodnevnom životu domaćinstava i pojedinaca u uslovima sadašnjih društvenih promena u Srbiji* (2018); *Istraživanje ekonomske elite u Srbiji* (2019); *Istraživanje o porodičnom životu u Srbiji* (2019). Pored toga učestvovao je na dva međunarodna projekta: *Eurostudent* (2017); *Evropsko društveno istraživanje* (*European Social Survey*) (2018), i to kao direktor terena u nacionalnom timu istraživanja u Srbiji.

Tokom 2015. godine Janković je kao korisnik CEEPUS stipendije boravio dva meseca na Odeljenju za istorijsku sociologiju na Karlovom univerzitetu u Pragu. Takođe, bio je učesnik Letnje škola “Social Structures and Social Institutions: The Quest for Social Justice”, Inter-University Center, Dubrovnik, Hrvatska (2016) i letnje škole “Exploring Belgrade: Theory X Research X Method”, Universitat Regensburg, Ludwig Maximilian University Munich, University of Belgrade (2016).

Bibliografija radova dr Stefana Jankovića obuhvata jednu knjigu koju je priredio kao koautor, više originalnih naučnih radova, od kojih su tri objavljena u monografiji od međunarodnog značaja, dva u nacionalnom časopisu međunarodnog značaja, dva u monografiji od nacionalnog značaja, više radova u zbornicima, sažetaka sa nacionalnih i međunarodnih konferencija, kao i odbranjenu doktorsku disertaciju. Prema mišljenju mentorke njegove doktorske disertacije, Jankovićeve radove obeležava kritičko preispitivanje socioloških koncepata i istraživačkih pristupa različitim tematskim područjima, a posebno odnosu društvenosti i prostora, kao i težnja ka prevazilaženju ograničenja strukturalističkog pristupa i afirmaciji proučavanja različitih vidova svakodnevnog i praktičnog života.

Prema prikazanim podacima, dr Stefan Janković bio je izuzetan student na svim nivoima studija. Već tokom školovanja pokazao se kao vrlo plodan autor, koji u svojim radovima na vrlo kvalitetan način pokriva više tematskih područja – prostornu sociologiju, urbanu sociologiju, političku sociologiju i sociologiju etičkih grupa, studije migracija, pa i metodologiju socioloških istraživanja te istoriju socioloških teorija. Rečju, širinom pristupa on pokriva različite probleme koje u celinu okuplja područje opšte sociologije.

U svom istraživačkom radu Janković je najviše energije uložio u makroprojekat „Izazovi nove društvene integracije u Srbiji: koncepti i akteri“, čiji je rukovodilac tokom celokupnog njegovog trajanja bio član ove Komisije, a tri člana Komisije su bili saradnici na projektu (do početka 2020. godine). Tokom višegodišnje saradnje sa članovima projekta Stefan Janković se pokazao kao izuzetno vredan, odgovoran i kreativan saradnik, na kojeg se u vezi s teorijskim kao i praktičnim (istraživačkim) problemima uvek moglo pouzdano osloniti. Naravno, veoma pozitivno mišljenje o naučnim i nastavnim potencijalima Stefana Jankovića članovi komisije mogli su steći i kao njegovi nastavnici na osnovnim i doktorskim studijama sociologije.

Za radno mesto asistenta (sa doktoratom) na Odeljenju za sociologiju (uža oblast: sociologija) predlaže se kandidat Stefan Janković. Dr Stefan Janković ispunjava sve uslove da bude izabran na radno mesto asistenta na Odeljenju za sociologiju i po našem je mišljenju odličan kandidat za to mesto.

Beograd, 13.07.2020. Komisija:

Prof. dr Mladen Lazić, Filozofski fakultet

Prof. dr Slobodan Antonić, Filozofski fakultet

Prof. dr Vladimir Vuletić, Filozofski fakultet

Prof. dr Slobodan Miladinović, FON

Docent dr Jelena Pešić, Filozofski fakultet