НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

**Извештај о избору др Милице Смајевић у звање научни сарадник**

Одлуком Наставно-научног већа Филозофског факултета Универзитета у Београду на седници одржаној 03.07.2020. године, изабрани смо у стручну Комисију за утврђивање услова за стицање научно-истраживачког звања НАУЧНИ САРАДНИК за др Милицу Смајевић. На основу увида у поднету документацију и научни рад кандидата, имамо част да поднесемо следећи извештај.

**Биографија кандидата**

Др Милица Смајевић, истраживач-сарадник на Институту за филозофију на Филозофском факултету у Београду, рођена је 12.01.1988. године у Београду, где је завршила основну и средњу школу. Основне студије филозофије завршила је 2011. године на Филозофском факултету у Београду са просечном оценом 9,48. Завршни рад на тему „Когнитивистичка теорија емоција“ одбранила је под менторством ванредног професора др Машана Богдановског. Студије другог степена завршила је 2012. године са просечном оценом 10, а завршни мастер рад на тему „Појмовни и епистемолошки проблем туђих свести“ одбранила је такође код проф. др Машана Богдановског. Докторске студије на Одељењу за филозофију Филозофског факултета у Београду уписала је 2012. године. Испите на докторским студијама положила је са просеком 10, а у јуну 2020. године одбранила је докторску дисертацију под називом „Кантово схватање слободе – метафизички, етички и правно-политички аспекти“. Ментор при изради докторске дисертације био је доц. др Александар Добријевић.

Милица Смајевић је од 2013. године као стипендиста Министарства просвете, науке и технолошког развоја ангажована на пројекту „Динамички системи у природи и друштву: емпиријски и филозофски аспекти“ (евиденциони број 179041) Института за филозофију при Одељењу за филозофију Филозофског факултета у Београду, чији је руководилац проф. др Живан Лазовић. Од 2017. до данас Милица је истраживач-сарадник на истом пројекту. У периоду од 2014. до 2019. године као докторанд је на Одељењу за филозофију држала вежбе из предмета *Кантова филозофија, Хјумова филозофија* и *Филозофија културе.*

Учествовала је на бројним међународним конференцијама и семинарима како у Србији, тако и у иностранству. Треба издвојити да као члан франкофоне организације за истраживање у друштвеним наукама (OFFRES) Милица већ неколико година редовно учествује на летњим семинарима који се организују у разним европским градовима (Варшава, Праг, итд.). Од учешћа на домаћим конференцијама треба издвојити излагање на конференцији „Разлози, узроци и објашњења“ одржаној у новембру 2018. године на Филозофском факултету у Београду, као и излагање на конференцији „Наука и савремени универзитет“ одржаној у новембру 2019. године на Филозофском факултету у Нишу. У оквиру међународне Ерасмус сарадње Милица је пролећни семестар 2019. године провела у Паризу на Универзитету Париз I Пантеон-Сорбона (*Universit*é Paris 1 Panthéon-Sorbonne).

Примарне области интересовања Милице Смајевић су филозофија Имануела Канта (посебно његова учења о метафизици и практичној филозофији из критичког периода), историја филозофије, епистемологија, етика и правно-политичка теорија.

**Анализа научних резултата**

**Рецензирани радови у научним часописима**

У раду **„Неконтекстуалистичка и контекстуалистичка верзија теорије релевантних алтернатива“** **(*Тheoria,* Београд, 2014, Вол. 57, бр. 3, стр. 23-41.)** Милица Смајевић анализира решење скептичког парадокса које пружа теорија релевантних алтернатива. Она испитује и упоређује две верзије овог решења: неконтекстуалистичку чији је творац и заступник Фред Дрецке, и контекстуалистичку коју заступају аутори попут Кита Дироуза и Стјуарта Коена. Детаљном упоредном анализом неконтекстуалистичког и контекстуалистичког решења, Милица долази до закључка да, иако оба решења имају повољне и неповољне импликације, Дрецкеова теорија релевантних алтернатива нуди уверљивије објашњење, а затим и решење скептичког парадокса.

У раду **„Од схватања моралности као послушности ка схватању моралности као самоуправљања“** **(*Радослав Ратковић, Живот и дело: међународни тематски зборник,* Д. Симеуновић i М. Ђорић (Ур.), Удружење наука и друштво Србије, Fondacija Heinrich Böll Stiftung, Београд, 2014, стр. 466-483.)** Милица Смајевић испитује како је у оквиру модерне моралне филозофије дошло до радикалне промене у схватању идеје моралности. Милица указује на то да је у средњем веку било заступљено схватање моралности као послушности, док се током седамнаестог и осамнаестог века постепено развија схватање моралности као самоуправљања, које своју кулминацију доживљава у Русоовим и Кантовим делима. Милица ставља акценат на бројне социјалне и религијске факторе који су утицали на ову промену, попут стварања модерних држава и реформаторског покрета, а затим закључује да се последице прихватања новог схватања моралности огледају пре свега у стварању новог друштва.

Централно питање које Милица Смајевић поставља у раду **„Може ли се одбранити трансцендентална слобода?“ (*Theoria,* Београд, 2019, Вол. 62, бр. 3, стр. 39-52.)** јесте да ли је и на који начин могуће одбранити Кантов појам трансценденталне слободе. У циљу пружања одговора на ово питање Милица детаљно испитује аргумент треће антиномије, као и примену решења ове антиномије на сферу људског делања. Упоредном анализом најзаступљенијих интерпретација Кантове позиције, Милица долази до закључка да је идеја трансценденталне слободе плаузибилна, али само уколико прихватимо основне појмове на којима почива Кантова филозофија, на првом месту доктрину трансценденталног идеализма, и уколико на адекватан начин интерпретирамо аргументе које нам Кант пружа.

Текст **„Дедукција моралности и слободе у Кантовој етици“** **(*Theoria,* Београд, 2020, Вол. 63, бр. 1, стр. 29–42.)** бави се разјашњењем контраста који постоји између аргумената које је Кант изнео у своја два велика етичка дела: *Заснивању метафизике морала* и *Критици практичког ума*. Док у првом делу Кант настоји да пружи дедукцију врховног моралног принципа, он три године касније у другом делу експлицитно пориче могућност извођења ове дедукције и покушава да покаже да свест о моралном закону као чињеници ума представља основу за дедукцију слободе. Милица Смајевић у овом истраживању пружа аргументе у прилог тврдњи да директан контраст између два Кантова дела јасно показује да је дошло до радикалног преокрета у Кантовој мисли. Уз помоћ прецизно разрађене аргументације Милица показује да је Кант имао разлоге да буде незадовољан дедукцијом моралног закона понуђеном у *Заснивању метафизике морала*, што га је навело да промени свој аргументативни ток приликом писања друге *Критике.*

**Докторска дисертација**

У својој докторској дисертацији под насловом „Кантово схватање слободе – метафизички, етички и правно-политички аспекти“, др Милица Смајевић пружа прву систематичну студију на нашем језику о развоју Кантовог схватања слободе и импликацијама које то схватање има у савременој филозофији. Докторска дисертација Милице Смајевић даје оригиналан допинос у прилог епистемолошке двоаспектне интерпретације Кантовог схватања слободе и путем прецизне и систематичне аргументације показује нам кохерентност главних појмова слободе које Кант уводи и анализира у својим делима. У дисертацији такође можемо видети критике на рачун досадашњих интерпретација Кантовог схватања слободе, као и разлоге зашто су ове интерпретације неадекватне. Милица Смајевић нуди и оригинално решење односа између моралног закона и слободе, што јој омогућава да покаже да је Кант доказао реалност слободе схваћене у практичном смислу. На крају, она закључује не само да су три централна Кантова појма слободе међусобно конзистентна и да произлазе један из другог, него и да Кантова метафизика, етика, политика и филозофија историје заједно пружају исцрпно и обухватно разумевање човека, његовог положаја у свету и његове улоге у друштву.

**Квантификација радова**

***Радови у тематском зборнику међународног значаја (М14)***

Смајевић, Милица, „Од схватања моралности као послушности ка схватању моралности као самоуправљања“, у *Радослав Ратковић, Живот и дело: међународни тематски зборник,* Д. Симеуновић i М. Ђорић (Ур.), Удружење наука и друштво Србије, Fondacija Heinrich Böll Stiftung, Београд, 2014, стр. 466-483. **(М14-5б)**

***Радови у националном часопису међународног значаја (М24)***

Смајевић, Милица, „Дедукција моралности и слободе у Кантовој етици“, *Theoria,* Београд, 2020, Вол. 63, бр. 1, стр.. 29–42. **(М24-4б)**

Смајевић, Милица, „Може ли се одбранити трансцендентална слобода?“, *Theoria,* Београд, 2019, Вол. 62, бр. 3, стр. 39-52. **(М24-4б)**

Смајевић, Милица, „Неконтекстуалистичка и контекстуалистичка верзија теорије релевантних алтернатива као могућа решења скептичког парадокса“, *Theoria:* Београд, 2014, Вол. 57, бр. 3, стр. 23-41. **(М24-4б)**

***Саопштења са* *међународног скупа штампана у изводу (М34)***

Смајевић, Милица, „Утјецај друштвених чимбеника на промјену схваћања моралности у модерној филозофији“, у *Знанствени изазови: нормативност и релативност,* Свеучилиште у Сплиту, Филозофски факултет, Сплит, 2019, стр. 64-65. **(М34-0,5б)**

Смајевић, Милица, „Просвећеност у Кантовој мисли методолошке претпоставке и актуалност у савременој филозофији“, у *Наука и савремени универзитет 9*, Универзитет у Нишу, Филозофски факултет, Ниш, 2019, стр.138-139. **(М34-0,5б)**

***Докторска дисертација (М70)***

Смајевић, Милица, *Кантово схватање слободе – метафизички, етички и правно политички аспекти* (Дисертација одбрањена 11.06.2020.) (М70)

**Закључак**

Истраживачки опус Милице Смајевић показује да је она способна како за самостално истраживање, тако и за рад у оквиру тима. Њен филозофски ангажман усмерен је на широк спектар тема које су од великог значаја за савремену епистемологију, метафизику, етику, правно-политичку теорију, филозофију културе и историју филозофије. Нека од питања којима се Милица бави су схватање слободе у Кантовој филозофији и савремене импликације тог схватања, однос епистемологије и етике у оквиру Кантовог трансценденталног идеализма, филозофија седамнаестог и осамнаестог века и њена рецепција у савременој филозофији, проблем међународног и космополитског права од Кантовог периода до данас, идеја личне и државне аутономије, питање просвећености појединаца и друштава, значај образовања за напредак друштва као целине.

На основу анализе научног доприноса радова др Смајевић Милице може да се закључи да они својим квалитетом у потпуности испуњавају услове који су неопходни за избор у звање **научног сарадника**. У својим радовима Милица Смајевић се бави низом релевантних и савремених филозофских питања која су третирана на аналитичан и продубљен начин. Висок ниво аналитичности и систематичности који проналазимо у докторском истраживању Милице Смајевић сведоче о њеној филозофској зрелости и способности да филозофске проблеме сагледа на јединствен начин. Број публикованих радова, њихов садржај као и докторско истраживање Милице Смајевић показују несумњиву посвећеност филозофском истраживању и научном раду, те комисија сматра да је кандидат испунио све услове за стицање научног звања и са задовољством предлаже да се др Милица Смајевић изабере у звање НАУЧНИ САРАДНИК.

У Београду, 6.07. 2020. године

Чланови комисије:

Доц. др Александар Добријевић

Одељење за филозофију

Филозофски факултет у Београду

Проф. др Машан Богдановски

Одељење за филозофију

Филозофски факултет у Београду

Др Предраг Крстић

Научни сарадник

Институт за филозофију и друштвену теорију