Изборном већу Филозофског факултета у Београду

Изабрани одлуком Изборног већа Филозофског факултета од 29. маја 2020. године у комисију за припрему реферата о кандидатима за избор у звање асистента на Одељењу за историју, Катедра за историју Рима, ужа научна област Историја Рима, имамо част да Већу поднесемо следећи

Извештај

На конкурс објављен у листу „Послови“ дана 10. јуна 2020. године на конкурс за избор асистента на Одељењу за историју, ужа научна област Историја Рима, пријавила се једна кандидаткиња, Сара Лазић, мастер историје.

Сара Лазић рођена је у Земуну 1991. године. Након завршене основне школе и Земунске гимназије (са одличним успехом), 2010. године је уписала Групу за историју на Филозофском факултету у Београду. Током студија показала је интересовање за античку, посебно римску историју, те је изабрала да упише одговарајући модул у четвртој години. Дипломирала је 2014. године на Катедри за историју Рима с темом „Помпејева рана каријера“. Тај рад указао је да Сара Лазић свакако треба да настави студије римске историје и да умножи своје дарове и оплемени свој труд на мастер студију. Просечна оцена током студирања (9,81) указује да је Сара Лазић подједнак леп успех показивала и на другим предметима на Групи за историју. Припремајући се да се бави античком, нарочито римском историјом, започела је са плодоносним учењем старих језика (латински и грчки) на Одељењу за класичне науке већ при крају основних студија, истовремено унапређујући своје знање модерних језика.

Уписавши мастер на Одељењу за историју, Катедри за историју Рима, наставила је не само са савлађивањем старих и модерних језика језика, већ се предано бавила упознавањем посебних, специјалистичких дисциплина (римска и грчка епиграфика, нумизматика, папирологија). У том послу који тражи истрајност и посвећеност показала је ентузијазам и постигла леп успех, о чему говори њен просек на крају мастер студија (9.83). Али, посебан квалитет Саре Лазић, виши од онога који се исказује нумерички, приказан је у њеном мастер раду: „Рим према централнобалканским племенима у последњем веку Републике“. Сразмерна зрелост тог рада, способност да доноси самосталне закључке, да избегне гомилање хипотеза, препоручивало је Сару Лазић већ те 2015. године, када је окончавала своје мастер студије, да упише и докторске студије на Катедри за историју Рима. Наслов њеног докторског рада „Младост у политици Позне римске Републике“ сведочи о поверењу који су већ тада наставници Филозофског факултета имали у њу; то није тема која би се давала кандидату који само треба да докторира, већ ономе који ће се бавити науком.

Упоредо са својим мастер и докторским радом, Сара Лазић је учествовала у настави, на вежбама, прво као демонстратор (од 2013. до 2017. године), а потом као докторанд (2017. до данас). Приљежно је радила са студентима, показујући стрпљење и педагошки такт. Госпођицу Лазић је одликовала жеља да студентима пренесе знање и упути их како да своју заинтересованост за историју радом претворе у стручност.

Већ при крају својих мастер студија Сара Лазић је учествовала на пројекту „Римско и рановизантијско присуство на тлу Србије: презентација и интерпретација изворне грађе“ (на Филозофском факултету) при чему је показала упорност, истрајност и способност да се уклопи у комплексан, заједнички рад. На докторском студију, од 2016. године, сарађивала је на пројекту Балканолошког института САНУ „Друштво, духовно-материјална култура и комуникације у праисторији и раној историји Балкана“, показавши се као користан члан тима који предводи др Ненад Тасић.

Тиме није била исцрпљена активност Саре Лазић током последњих година: у априлу 2018. учествовала је на Међународној конференцији Миграције од антике до данас, одржаној у Новом Саду са рефератом: „Варварска елита у римској служби у периоду од средине IV до средине V века“. Тај текст, који није репрезентативан за оцењивање истраживачких способности госпођице Лазић, већ сведочи о њеном интересовању за позноантичка питања, објављен је Зборнику радова са конгреса.

Други текст Саре Лазић, изашао недавно, 2019. године, у часопису Lucida intervalla (Licinianus’ account of the Roman campaigns against the Balkan tribes in 85 B.C), јесте међутим показатељ њеног истраживачког капацитета и историографског нерва; иако је лако приметити за текст младе особе да има места напретку, из овог њеног научног рада види се да је Сара Лазић талентована, способна и вредна. Пажљиво, почевши од текстуалних и филолошких питања, анализирајући једну Лицинијанову реченицу везану за ратове на Балкану током 80тих година пре Христа, али анализирајући је у широком оквиру, темељно истражујући војна питања Сулиног боравка на Балкану у време сукоба Рима са Митридатом, његове планове и разне политичко-империјалне консидерације, Сара Лазић доноси убедљиве историографске закључке, унапређујући модерна знања на тему о којој су писали многи значајни научници. Верујемо да овај текст, између осталог, препоручује госпођицу Лазић за место асистента на које ћемо је предложити.

Већи део свог радног времена и активности Сара Лазић је последњих година посветила свом докторату. Било је речи о томе да тема спада у оне које се дају само најбољим кандидатима: госпођица Лазић не пише један Sittengeschichte докторат који би се бавио описом карактерних недостатака које су антички писци приписивали младим људима; заправо, тек полазећи од претежних друштвених схватања, она проучава политичку младост, тражећи одговар на питање да ли је и како је, она сама по себи, представљала опасност за познорепубликански поредак.

\*\*\*

Наш предлог неће се заснивати само на таленту и посведоченој способности госпођице Лазић да се бави науком, о чему сведоче не само два успела рада, дипломски и мастер, докторат који је одмакао, учешћа на конгресима, један леп научни резултат објављен у важном домаћем часопису. Ми имамо у виду и њена постигнућа у савлађивању старих језика, историје, помоћних историјских наука, модерних језика, њену приврженост школи, пожртвованост у раду са студентима, као и ентузијазам и стрпљење потребно за бављење једном тешком дисциплином. Све то обећава да ће она бити добар и вредан асистент.

У складу са изреченим, уверени да ћемо у госпођици Лазић наћи преданог сарадника у настави и да ће се развијати као успешан истраживач. Стога предлажемо Изборном већу Филозофског факултета у Београду да Сару Лазић изабере у звање асистента на одређено време од три године.

проф. др Снежана Ферјанчић, председавајућа комисије

проф. др Жарко Петковић

проф. др Ифигенија Радуловић, Филозофски факултет у Новом Саду

Београд, 8. август 2020.