**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већa Филозофског факултета Универзитета у Београду, од 29. 05. 2020. године, изабрани смо у Kомисију за припрему извештаја о кандидатима за реизбор у звање асистента за ужу научну област Андрагогија са 30% пуног радног времена, на одређено време од три године.

На конкурс објављен дана 10. 06. 2020. године у Огласним новинама „Послови“ Националне службе за запошљавање, за заснивање радног односа на Филозофском факултету у Београду. године пријавио се кандидат – Едиса Кецап.

Након што смо се упознали са биографијом и радовима кандидаткиње, част нам је да Изборном већу Филозофског факултета Универзитета у Београду поднесемо следећи

**ИЗВЕШТАЈ**

**Биографски подаци**

Едиса Кецап је рођена у Београду 1984. године. Студије андрагогије уписала је 2005. године на Студијској групи за андрагогију, Одељења за педагогију и андрагогију Филозофског факултета Универзитета у Београду. Основне академске студије андрагогије завршила је 2010. године, са просечном оценом 8.68, одбранивши дипломски рад под називом *Професионални развој наставника као аспект професионализације средњег стручног образовања*, са оценом десет, и стекла звање дипломирани андрагог – мастер. У децембру 2011. године уписала је докторске студије андрагогије на Филозофском факултету Универзитета у Београду, где је поново прву годину уписала 2018. године. Данас је на трећој години докторских студија, положила је све испите, одбранила предлог теме докторске дисертације под називом *Образовање одраслих у функцији превазилажења негативних ефеката рада*, израдила инструмент, а тренутно је у фази теренског истраживања и прикупљања података.

**Научно-истраживачка делатност**

*Учешће на скуповима*

Едиса Кецап је учествовала на већем броју националних и међународних скупова у земљи и иностранству. Неки од њих су: Национална конференција са међународним учешћем *„НОК као инструмент за транспарентност и повезивање света рада и света образовања“* у Београду; у оквиру Пројекта „Развој интегрисаног националног система квалификација у Републици Србији“ Министарства просвете, науке и технолошког развоја Србије (2019); Међународна конференција *„Adult Education Research and Practice: Between the Welfare State and Neoliberalism“* 9th Triennial European Research у Београду, организатори: ESREA 9th, Катедра за андрагогију Филозофског факултета Универзитета у Београду, Друштво за образовање одраслих (2019); Pre-Conference *„Research paradigms and methods in adult education“* у Београду, u okviru конференције„Adult Education Research and Practice: Between the Welfare State and Neoliberalism“ u Beogradu; Organizatori: ESREA 9th Triennial European Research, Катедра за андрагогију Филозофског факултета Универзитета у Београду, Друштво за образовање одраслих; „*Целоживотно учење у високом образовању*“, Медицински факултет Универзитета у Београду, организатори: Медицински факултет, HERE тим, ERASMUS+, Фондација Tempus (2017); UNESCO конференција “*Sub-regional Eastern and South-Eastern European launch of the 3rd Global Report on Adult Learning and Education (GRALE III)*”, Београд, организатори: UNESCO-в Институт за целоживотно учење из Хамбурга (UIL), Међународни савет за образовање одраслих – ICAE (са седиштем у Уругвају), Катедра за андрагогију Филозофског факултета Универзитета у Београду, Друштво за образовање одраслих из Београда (2017); Конференција „*Мој пут до жељеног занимања*“, Београд, Deutsche Gesellschaft fur Internationale Zusammenarbeit (GIZ) GmbH, Министарство просвете, науке и технолошког развоја, Министарство омладине и спорта (2014); Завршна конференција BeLL пројекта “BeLL – Final Results and Dissemination Workshop”, Бон, DIE – German Institute for Lifelong Learning (2014); Трећа конференција ESREA - ELOA (Education and Learning of Older Adults) мреже "*Intergenerational Solidarity and Education of Older Adults in Community*", Филозофски факултет, Универзитет у Љубљани, Словенија (2012).

Поред учешћа (на некима и са радовима) на научним и стручним скуповима Едиса Кецап је, као тренер, реализовала већи број обука (семинара) за наставнике који раде у области образовања одраслих.

Едиса Кецап је члан: Друштва андрагога Србије (ДАС); Balkan Society for Pedagogy and Education (BASOPED), Thessaloniki; European Society for Research on The Education of Adults (ESREA) и The International Society for Education Through Art (InSEA).

*Учешће на пројектима*

Покривајући различите позиције, Едиса Кецап, је учествовала на већем броју националних и међународних пројеката, међу којима су:

1) Пројекат Института за педагогију и андрагогију Филозофског факултета Универзитета у Београду „Модели процењивања и стратегија унапређивања квалитета образовања у Србији” **-** евиденциони број пројекта: 179060 (2011 - 2019), који је финансирало Министарство просвете, науке и технолошког развоја Републике Србије – сарадник на пројекту.

2) Пројекат Универзитета у Београду, пројекат ESRALE (European Studies and Research in Adult Learning and Education), у оквиру Lifelong Learning Programme, суб-програм ERASMUS – јануар 2014 – новембар 2016. године – сарадник тима за реализацију пројекта.

3) Пројекат „Снажни од почетка“, Центар за интерактивну педагогију – ЦИП, октобар 2014. године - спољашњи евалуатор.

4)Пројекат Друштва за образовање одраслих, компаративно истраживање у 10 европских земаља - међународни пројекат "BeLL - Benefits of Lifelong Learning" (DIE, Немачка), јун 2012 – јануар 2014. године - координатор пројекта и реализатор за Србију.

5) GOPA Worldwide Consultants GmbH, пројекат „Друга шанса - Развој система функционалног основног образовања одраслих - ФООО у Србији”, јун 2011 – новембар 2012. године - јуниор експерт – асистент тренера за обучавање наставника основних школа за рад са одраслима у оквиру обука „Базичне андрагошке вештине”.

*Анализа научно-истраживачких радова*

Из приложене библиографије кандидаткиње Едисе Кецап, која садржи 15 ауторских и коауторских библиографских јединица, одабрали смо три рада која ћемо овом приликом сажето да представимо.

* Пејатовић, А., Кецап, Е. (2018) Пружање помоћи запосленима путем мултифункционалних програма учења. Андрагошке студије, број 2, стр. 45-63

У овом раду ауторке детаљно анализирају Програм помоћи запосленима (Employee Assistance Programme - EAP) и представљају америчка и европска удружења која одређују стандарде и која, поред пружања обиља различитих врста услуга организацијама и запосленима, нуде акредитоване програме обука за стручњаке који раде у домену пружања помоћи запосленима. Такође, ауторке приказују како Програм функционише, на који начин се пружа подршка организацијама и запосленима, како тече процес рада и на који начин се прате активности и напредак запослених и организација. Посебан акценат се ставља на разноврсне информативне, саветодавне, образовне и евалуативне услуге уз помоћ којих се може деловати на решавање проблема као што су праведност, односи на послу, узнемиравање, малтретирање, стрес, здравствени проблеми, породични, финансијски, емоционални проблеми и слично. Ауторке посебно истичу образовну димензију механизма подршке као што је ЕАП будући да он обухвата образовне активности и услуге које могу деловати на све аспекте и елементе радног и личног живота запослених, њихових породица, руководилаца и стручњака за пружање помоћи запосленима. Коначно, поред ангажовања стручњака различитог профила, ауторке јасно истичу значај и професионалног ангажовања андрагога у процесу пружања помоћи запосленима.

* Kecap, E., Mihajlović, D. (2018), *Education and Quality of Life at Work – Towards the Prevention and Overcoming of Mobbing,* In: B. Käpplinger, K. Ovesni, J. Vranješević (Eds): “*Strategies to improve quality of education“*,Belgrade: Institute for Pedagogy and Andragogy, Faculty of Philosophy; Gießen: Institut für Erziehungswissenschaf, Justus-Liebig-Universität, pp.75-89

У овом теоријском истраживању ауторке представљају термин мобинг (енгл. mobbing), описујући сву његову комплексност и детаљно анализирајући врсте мобинга и начине његовог испољавања. Такође, у раду се указује на начине како да се мобинг препозна, као и на то ко су његове најчешће „жртве“, те у каквим организацијским условима се развија и одржава. Ауторке указују на последице које мобинг оставља код запосленог, на чланове његове породице, као и на организацију. Надаље оне дискутују о различитим начинима, моделима, алатима и стратегијама опоравка жртава и њихових породица, где посебан акценат стављају на моћ образовања, односно на улогу образовних активности у превенцији и превазилажењу малтретирања на радном месту, у циљу побољшања квалитета радног живота.

* Кецап, Е. (2014) *Унапређење квалитета образовних интервенција у организацији са циљем превазилажења стреса запослених узрокованог феноменом downsizing*, у: Кнежић, Б., Пејатовић, А., Милошевић, З. (Ур), „Модели процењивања и стратегије унапређивања квалитета образовања одраслих у Србији”, Београд: Филозофски факултет Универзитета у Београду, Институт за педагогију и андрагогију, стр. 93-107

Рад започиње појашњавањем феномена *downsizing*, који представља смањивање броја запослених и значајан је фактор појаве стреса код запослених и менаџера. Представљен је и модел стреса изазван појавом *downsizing,* где се појашњавају његови узроци и последице. Такође, ауторка разматра манифестације стреса код оних који су остали без посла - *жртве*; код запослених који су задржали своје радно место - *преживели;* али и код руководилаца. Интересантан податак је да, поред *жртава*, и *преживели* пролазе кроз различите кризе и стрес, те им је потребна значајна подршка. На крају, кроз анализу релевантне литературе, имајући увид у налазе одређених истраживања, ауторка представља образовне мере уз помоћ којих је могуће да се превенира или превазиђе стрес код запослених и њихових послодаваца или менаџера/руководилаца.

**Наставни рад и професионални допринос**

Од јуна 2012. године до почетка 2015, Едиса Кецап је била ангажована као истраживач-приправник у Институту за педагогију и андрагогију Филозофског факултета Универзитета у Београду, на пројекту Министарства просвете, науке и технолошког развоја „Модели процењивања и стратегије унапређивања квалитета образовања у Србији“ (број: 179060). У звању истраживач-сарадник, на истом пројекту, од краја 2017. године, обавља посао истраживача-сарадника са 70 посто радног времена, док са 30 посто ради као асистент на Катедри за андрагогију Филозофског факултета Универзитета у Београду. За студенте основних студија андрагогије држи вежбе из предмета: *„Андрагогија рада“* (трећа година, обавезни предмет), где просечна оцена студентских евалуација износи 4.85 (за период 2017-2019) и *„Стручно образовање одраслих“* (четврта година, обавезни предмет), где просечна оцена студентских евалуација износи 4.48 (за период 2017-2019). Такође, раније је држала вежбе и из предмета *„Квалитет у образовању одраслих“* и *„Анализа потреба за вештинама и обукама“*. Поред наставе, од почетка ангажовања, обавља различите послове као што су: организовање научних скупова, семинара и обука; текућих и административних послова; предавања предавача из земље и иностранства; студентских посета релевантним организацијама које се баве образовањем одраслих; координирање студентске стручне праксе и друго.

У мају 2019. године, била је гостујући предавач-асистент на семинару *„Quality in Adult Education“*, у трајању од 12 сати, на Julius-Maximilians-Universität Würzburg (Немачка), намењеном студентима мастер студија у области образовања одраслих.

Од новембра 2018. године, члан је Комисије за обезбеђивање квалитета и самовредновање на Филозофском факултету Универзитета у Београду, док је од јула 2019. године, члан Радне групе за развој концепта признавања претходног учења у оквиру Пројекта *„Развој интегрисаног националног система квалификација у Републици Србији“* Министарства просвете, науке и технолошког развоја Србије.

**Закључак и предлог Комисије**

Прегледом и анализом достављене документације предвиђене конкурсом, Комисија је утврдила да кандидаткиња Едиса Кецап испуњава услове прописане Законом о високом образовању и Статутом Филозофског факултета Универзитета у Београду за поновни избор у звање асистента.

На основу квантитативних и квалитативних показатеља научно – стручне компетентности може се закључити да је Едиса Кецап постигла запажене резултате у свом досадашњем раду и да поседује капацитете за научно-истраживачки и наставни рад у области андрагогије. Стога **Комисија са задовољством предлаже Изборном већу Филозофског факултета Универзитета у Београду да Едису Кецап поново изабере у звање асистента за ужу научну област Андрагогија.**

У Београду, 17**.** 07. 2020. године **Комисија:**

**др Александра Пејатовић, редовни професор Филозофског факултета Универзитета у Београду**

**др Миомир Деспотовић, редовни професор Филозофског факултета Универзитета у Београду**

**др Милица Марушић Јаблановић, научни сарадник Института за педагошка истраживања**