**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већa Филозофског факултета Универзитета у Београду, од 29. 05. 2020. године, изабрани смо у Kомисију за припрему извештаја о кандидатима за реизбор у звање асистента за ужу научну област Андрагогија са 30% пуног радног времена, на одређено време од три године.

На конкурс објављен дана 10. 06. 2020. године у Огласним новинама „Послови“ Националне службе за запошљавање, за заснивање радног односа на Филозофском факултету у Београду. године пријавио се кандидат – Дубравка Михајловић.

Након што смо се упознали са биографијом и радовима кандидаткиње, част нам је да Изборном већу Филозофског факултета Универзитета у Београду поднесемо следећи

**ИЗВЕШТАЈ**

**Биографски подаци**

Дубравка Михајловић рођена је у Смедереву 1987. године. Основне студије андрагогије на Филозофском факултету Универзитета у Београду уписала је 2006. године. Звање дипломирани андрагог стекла је 2010. године, завршетком основних студија са просечном оценом 8.82. Завршни рад писала је и одбранила на тему „Завршне процене постигнућа полазника на курсевима стручног оспособљавања“. Рад је оцењен оценом 10. Мастер академске студије андрагогије уписала је 2010. године на истом факултету. Звање мастер андрагог стекла је наредне, 2011. године. Студије је завршила са просечном оценом десет, одбранивши завршни рад под називом „Управљање каријером – институционално-организациони оквир“. Докторске студије андрагогије на Филозофском факултету Универзитета у Београду уписала је 2012. године. Ове студије је поново уписала 2018. године. Један семестар докторских студија провела је на Универзитету у Вирцбургу, Немачка. Положила је све испите предвиђене програмом студија и одбранила је предлог теме докторске дисертације електронски 10. априла 2020. године.

За истраживача-приправника у Институту за педагогију и андрагогију Филозофског факултета Универзитета у Београду изабрана је 2012. године, на пројекту Министарства просвете, науке и технолошког развоја „Модели процењивања и стратегије унапређивања квалитета образовања у Србији“ (број: 179060). Од 2015. године у истом Институту ради као истраживач-сарадник. Године 2017. изабрана је за асистента на Одељењу за педагогију и андрагогију Филозофског факултета, са 30% пуног радног времена, док као истраживач-сарадник ради са 70% радног времена. Учествује у реализацији наставе на основним академским студијама андрагогије, и то на предметима: Андрагогија рада, Стручно образовање одраслих и Каријерно вођење и развој. Јуна 2020. године изабрана је за Одељенског ЕСПБ координатора Катедре за андрагогију.

Током досадашње каријере, кандидаткиња је била сарадник на неколико националних и међународних пројеката у области образовања одраслих где је била ангажована као спољни сарадник, истраживач, координатор, консултант, краткорочни експерт за различите послове од којих се могу издвојити послови анализе потреба за стручним образовањем, израда програма обука за различите циљне групе (студенте, наставнике у формалном и неформалном образовању одраслих, судије, запослене у јавној управи), послове евалуције у образовању одраслих.

Поред тога, кандидаткиња је у више наврата, као делегат Института за педагогију и андрагогију и Одељења за педагогију и андрагогију била члан радних група Завода за унапређивање образовања и васпитања и Министарства просвете, науке и технолошког развоја. До сада је учествовала на великом броју националних и међународних научних и стручних скупова и објавила 20 радова у области образовања одраслих.

**Научно-истраживачка делатност**

*Учешће на скуповима*

Кандидаткиња Дубравка Михајловић је током досадашњег научно-истраживачког рада била учесник на око 20 националних и међународних научних и стручних скупова, у земљи и иностранству, заузимајући на њима различиту улогу (учествовање са радовима, модерирање, вођење радионица), од којих можемо издвојити следеће:

„*9th ESREA Triennial Conference* *Истраживање и пракса образовања одраслих”*, Катедра за андрагогију, Србија (2019); Интернационална зимска школа у Вирцбургу, „Интернационалне и компаративне студије образовања и учења одраслих” Вирцбург, Немачка, (2019) година где је радила и као модератор седмодневне радионице); Интернационална конференција *”Потреба за променом*”, Гетебург, Шведска (2018); ЕСРЕА конференција „*Образовање 2030 и учење одраслих*”, Опатија, Хрватска (2018); *Шести међународни андрагошки симпозијум,* Биоград на Мору, Хрватска (2018); Друга национална ЕПАЛЕ конференција *„Функционално основно образовање и развојне путање”,* Београд, (2018);Интернационална зимска школа „*Компаративне студије образовања и учења одраслих*“, Универзитет у Вирцбургу, Вирцбург, Немачка (2016); ESRALE Летња академија, „*Емпиријска истраживања образовања и учења одраслих*“, Пројекат ESRALE, Филозофски факултет Универзитета у Београду, Београд (2015); *Трећи интернационални андрагошки симпозијум*, Задар, Хрватска (2015); Завршна конференција BeLL пројекта *“BeLL – Final Results and Dissemination Workshop”,* Бон, DIE – German Institute for Lifelong Learning (2014); Међународна конференција "*Serbia Within European Paradigm of Career Guidance – Recommendations and Perspectives*", Careers: развој каријерног вођења у циљу унапређивања високог образовања у Србији, Ниш, Филозофски факултет Универзитета у Нишу (2013).

Поред учешћа на научним и стручним скуповима, кандидаткиња Дубравка Михајловић је, као представник Института за педагогију и андрагогију и као представник Катедре за андрагогију била члан две радне групе и то: од 2016-2017. године била је члан Радне групе за успостављање стандарда у каријерном вођењу и саветовању Завода за унапређивање образовања и васпитања, где је обављала и послове координатора подгрупе која се бавила успостављањем стандарда за област Вештине управљања каријером. Од 2019. године члан је Радне групе за развој стандарда квалификација Министарства просвете, науке и технолопког развоја.

Кандидаткиња је члан неколико професионалних и научних асоцијација и то: Друштва андрагога Србије (ДАС); Balkan Society for Pedagogy and Education (BASOPED), Thessaloniki; и European Society for Research on The Education of Adults.

*Учешће на пројектима*

Дубравка Михајловић је учествовала у реализацији већег броја пројеката из области образовања одраслих, међу којима су:

1. Пројекат мисије ОЕБС у Србији „Консолидација процеса демократизације у Србији” где је ангажована као консултант, експерт у области андрагогије на пословима анализе потреба за обуком у области безбедности, запослених у јавној управи (2019-у току);
2. Пројекат Института за педагогију и андрагогију Филозофског факултета Универзитета у Београду „Модели процењивања и стратегија унапређивања квалитета образовања у Србији” **-** евиденциони број пројекта: 179060 (2011 – 2019), који је финансирало Министарство просвете, науке и технолошког развоја Републике Србије – сарадник на пројекту;
3. Краткорочни експерт за учење одраслих на пројекту „Побољшање образовних активности Правосудне академије” (анализа постојеће праксе образовања Правосудне академије; израда и дизајнирање материјала за реализацију образовних активности ПА, израда евалуативних инструмената), (2016 – 2018);
4. Пројекат Универзитета у Београду, пројекат ESRALE (European Studies and Research in Adult Learning and Education), у оквиру Lifelong Learning Programme, суб-програм ERASMUS, који је Београдски универзитет реализовао са још 11 партнера из Европе, од којих девет универзитета – сарадник тима за реализацију пројекта (јануар 2014 – новембар 2016);
5. Сарадник на Tempus пројекту “Development of Career Guidance Aimed at Improving Higher Education in Serbia, Careers)”, дизајнирање делова модула „Вештине управљања каријером“ за студенте БУ, (2015); Активности у оквиру пројекта, као и оне настале као резултат рада на пројекту освојиле су прво место на такмичењу најбољих пракси у каријерном вођењу и саветовању (конкурс организован у оквиру EUROGUIDANCE-а 2016. године).
6. Координатор BeLL пројекта за Србију – Пројекат BeLL “Benefits of Lifelong Learning” (истраживачки пројекат једанаест европских земаља), организатор и реализатор “Bell” истраживања у Србији, (2012-2014);
7. Пројекат “Technical Assistance to the Ministry of Education, Science and Technological Development in Establishing and strengthening prevention programs dropout of Roma high school students” (компонента пројекта “Technical support for Roma inclusion – IPA 2012”; помоћ у дизајнирању програма обуке „Искусни ментори као подршка менторима“, истраживање, дизајнирање и припрема матријала за обуку, реализација тренинга, асистирање у изради извештаја „Потребе ментора за обуком“, (2014);
8. Истраживач на пројекту „Образовањем ка запошљавању и активном старењу”, пројекат Друштва андрагога Србије; рад у оквиру припреме истраживања, теренски рад, интервјуисање и анкетирање испитаника (2013);
9. Пројекат „Друга шанса - Развој система функционалног основног образовања одраслих“, Краткорочни нижи експерт - асистент тренера у припреми и реализацији обука за школске тимове који спроводе програм Функционално основно образовање одраслих, (Тренинг наставника - базичне андрагошке вештине), (2011-2012);

У оквиру рада на пројектима и другим врстама ангажовања Дубравка Михајловић је, као предавач, водитељ или тренер, реализовала и већи број облика стручног усавршавања (обука, семинара) за различите циљне групе (судије и судијске помоћнике, наставнике и друге кадрове који раде у области образовања одраслих) и стекла богато тренерско искуство.

***Анализа радова***

У току досадашњег научно-истраживачког рада, Дубравка Михајловић је, као аутор или коаутор, објавила 20 радова. За потребе овог извештаја, одабрали смо да нешто детаљније представимо и анализирамо три рада.

Пејатовић, А. & Mихајловић, Д. (2019). Oбразовање у процесу каријерног вођења као одговор на потребе младих одраслих. *Андрагошке студије* *1,* 9-32, ISSN 0354-5415; UDK 374.7:331.548-053.81, DOI: 10.5937/AndStud1901009P

Ауторке у раду приказују и анализирају резултате теоријско-емпиријског истраживања спроведеног са циљем испитивањa образовних потреба младих одраслих које произилазе из савремених карактеристика света рада, односно из забринутости коју студенти исказују у погледу одређених карактеристика тог света. Три групе података чине теоријски оквир за конципирање овог истраживања: специфичности каријерног развоја младих одраслих, резултати емпиријских истраживања ове циљне групе и статистички показатељи њиховог положаја на тржишту рада. Узорак истраживања су млади одрасли, тачније 238 студената завршних година основних, мастер и докторских студија, са различитих групација факултета Универзитета у Београду. Резултати истраживања указују на изразито високу забринутост у погледу комплексних карактерика света рада, те ауторке закључују да се на ту забринутост може одговорити разноврсним садржајима свеобухватних програма каријерног вођења и саветовања, који би обухватили и јачање самих студената, али и њихово познавање света рада, те закључују своја разматрања доводећи у везу резултате истраживања са стандардима вештина управљања каријером

Kecap, E., Mihajlović, D. (2018). Education and Quality of Life at Work – Towards the Prevention and Overcoming of Mobbing. In: B. Käpplinger, K. Ovesni, J. Vranješević (Eds.): STRATEGIES TO IMPROVE QUALITY OF EDUCATION (pp.75-89). Belgrade: Institute for Pedagogy and Andragogy, Faculty of Philosophy; Gießen: Institut für Erziehungswissenschaf, Justus-Liebig-Universität

Рад је посвећен разматрању изразито актуелног феномена данашњег света рада, феномену мобинга. Ауторке третирају неколико аспеката и елемената овог феномена, главне актере мобинга, типове мобинга, услове радних окружења у којима се мобинг дешава. Ауторке покушавају да феномен мобинга обухвате у свој његовој комплексности, разматрајући последице које он има на различите аспекте и квалитет живота појединца и његовог окружења. Имајући у виду да се овај рад бави и улогом образовања у превенирању мобинга, ауторке анализирају различите могућности образовања у вези са овом проблематиком, наглашавајући и значај појединачних интервенција информисања, подизања свести код људи, саветовања, али и обучавања запослених.

Pekeč, K., Mihajlović, D, Castro, J. (2017). Adult Education in Serbia and Brazil-Towards Professionalization; in. R. Egentemeyer,S. Schmidt-Lauff, V. Boffo (Eds.): *Adult Learning and Education in International Contexts: Future Challenges for Its Professionalization, Comparative Perspectives from the 2016 Wurzburg Winter School.* Peter Lang, Frankfurt am Main*.* ISSN 0934-3695 ISBN 978-3-631-67875-6

У овом раду ауторке представљају и анализирају резултате спроведеног компаративног истраживања, главни дискурс професионализације у образовању и учењу одраслих, у две земље - Бразилу и Србији. Ауторке своју компаративну студију организују у два дела: у првом, пажљивим одабиром истраживачких питања покушавају да открију главне карактеристике система образовања одраслих у две земље, те њихове сличности и разлике. На основу општег увида у систем образовања, ауторке се упуштају у још специфичнију анализу, у разматрање професионализације у Србији и Бразилу, на микро, мезо и макро нивоу анализе, а затим трагају за сличностима и разликама актуелног питања професионализације у образовању одраслих у овим земљама. Ауторке закључују да је питање професионализације у образовању одраслих изузетно актуелан концепт у обе земље, да су обе земље направиле велики помак у погледу професионализације, али да постоји још неколико аспеката професионализације где има много изазова за обе земље, посебно у погледу препознатости професије и социјалне контроле уласка у професију.

**Наставни рад и професионални допринос**

Наставни рад кандидаткиње Дубравке Михајловић датира од 2012. године, са избором на позицију истраживач-приправник на Институту за педагогију и андрагогију. Од тада, Дубравка Михајловић је била ангажована на реализацији вежби из неколико обавезних и изборних предмета на основним студијама Андрагогије: Андрагогија рада, Анализа потреба за знањима и вештинама, Стручно образовање одраслих, Квалитет у образовању одраслих, Каријерно вођење и развој. Поред конципирања и реализације вежби за студенте андрагогије, Дубравка Михајловић је пружала подршку у конципирању предавања, у осмишљавању студентских предиспитних обавеза, у евалуацији студентског рада, у реализацији стручне праксе студената, пружајући студентима подршку приликом успостављања сарадње са различитим институцијама у области образовања одраслих. Дубравка Михајловић је са тимом сарадника учествовала у конципирању и реализацији дводневног програма обуке „Активно тражење посла” која се реализује за студенте треће године андрагогије. Значај ове обуке за каријерни развој је од стране студената процењен као изузетан. У досадашњем раду, кандидаткиња је исказала умеће у коришћењу иновативних наставних метода, добру припремљеност за обављање наставе и научну поткованост за предмете у којима реализује наставу (вежбе). У прилог изузетном наставном раду, сведоче и резултати вредновања педагошког рада наставика Универзитета у Београду, из којих се види да су различити елементи наставног рада колегинице Дубравка Михајловић процењивани високим оценама:

Андрагогија рада - школска 2017/2018. - укупна просечна оцена 4.92; школска 2019/2020. - укупна просечна оцена 4.97.

Каријерно вођење и развој - школска 2017/2018.- укупна просечна оцена 4.98; школска 2018/2019.- укупна просечна оцена 4.98; школска 2019/2020., укупна просечна оцена 5.00.

Своје наставничке компетенције је усавршавала кроз бројне семинаре за унапређење дидактичких вештина, међу којима је и програм *Train**-Training & Research for Academic Newcomers),* који реализује Центар за континуирану едукацију Универзитета у Београду и Фондација Краља Бодуена похађавши модул: Развој курикулума и високошколска дидактика.

**Закључак и предлог Комисије**

Прегледом и анализом достављене документације, Комисија је утврдила да кандидаткиња Дубравка Михајловић испуњава услове прописане Законом о високом образовању и Статутом Филозофског факултета Универзитета у Београду за поновни избор у звање асистента.

На основу квантитативних и квалитативних показатеља научно – стручне компетентности може се закључити да је Дубравка Михајловић постигла запажене резултате у свом досадашњем раду и да поседује капацитете за научно-истраживачки и наставни рад у области андрагогије. Стога **Комисија са задовољством предлаже Изборном већу Филозофског факултета Универзитета у Београду да Дубарвку Михајловић поново изабере у звање асистента за ужу научну област Андрагогија.**

У Београду, 17**.** 07. 2020. године **Комисија:**

**др Александра Пејатовић, редовни професор Филозофског факултета Универзитета у Београду**

**др Јован Миљковић, варедни професор Филозофског факултета Универзитета у Београду**

**др Милица Марушић Јаблановић, научни сарадник Института за педагошка истраживања**